Den dømte mor i Brønderslevsagen sidder fængslet i Nykøbing Mors: Børnene betyder alt for mig.

- Jeg har det ikke godt med at sidde indespærret på otte kvadratmeter, men det er jeg jo nødt til. Sådan lyder det fra den dømte mor i Brønderslevsagen, Tina Eva Jensen, der tidligere tirsdag blev idømt fire års fængsel. - Børnene er hele mit liv, sagde hun til de fremmødte journalister, inden hun forlod retsbygningen i Hjørring. Hun vinkede til to af sine større børn inde i retssalen i forbindelse med domsafsigelsen. - Jeg har det dårligt med, at børnene ikke kan ses frit. Men jeg har set dem hver 14. dag, fortalte hun. Dommen på fire års fængsel tog den 37-årige mor "stille og roligt", men valgte dog alligevel at anke på stedet. - Jeg havde hverken forventet mere eller mindre. Jeg håbede det bedste og frygtede det værste, lød det fra Tina Eva Jensen, inden hun krammede sin ældste søn M, der er stået frem i sagen. Nu er det op til landsretten at vurdere, om moren skal frifindes eller have en lavere straf. Indtil da sidder Tina Eva Jensen fortsat varetægtsfængslet og håber snart at kunne genforenes med sine børn. - Alle mine børn er parate til at tage imod mig igen, lød de sidste ord i retten, inden hun blev ført bort. Og en genforening vil også være det bedste, mener Brønderslevfamiliens nabo Svend Guldhammer, der har fulgt sagen tæt. Uden den fem år ældre Harry Antoft Larsen kan Tina Eva Jensen nemlig blive en god mor, mener Guldhammer. - Som nabo har jeg set kærlighed fra hende, og jeg tror godt, hun kan være en god mor, men hun skal hjælpes - for eksempel ved at mødes med børnene under kommunalt opsyn, siger Svend Guldhammer og tilføjer: - Når hendes ægtefælle ikke er der til at så ukrudt i bedet, så tror jeg, at en genforening med moren kan samle børnene igen, siger den tidligere nabo.